
Prolog

«Nu holder jeg på med tvillinger. Den ene er kommet, jeg venter på den næste.» Tove Mohr kastet ikke bort tiden, men skrev et hastig brev mens livet på Betanien fødeavdeling utfoldet seg på sitt mest grunnleggende. Rundt henne hørtes spedbarnsskrik og stønn fra kvinner i fødsel, mens en pleier ilte forbi med blodstenkte bind, klasket ned i et emaljefat. Fødselslege Mohr lot seg ikke forstyrre. Hun hadde som alltid flere saker gående, og de presset seg frem mens hun skrev. Det handlet om prevensjonsopplysningen, som skulle hindre arbeiderhustruene i å slites ut av utallige fødsler og store barneflokker, og det handlet om de fortvilte abortforholdene. Den som ufrivillig ble gravid, var fanget i det herskende lovverket. Enten ble hun tvunget til å få barnet eller så måtte hun gå til livsfarlige og lugubre «hjelpere» for å ordne opp. Og så var det alkoholmisbruket som rammet så mange uskyldige – men nå ble tankerekken avbrutt. Noen ba henne komme; den neste tvillingen var i anmarsj, og den fødende var sliten. Brevet ble avsluttet med en kort beskjed før hun reiste seg og gikk. [1]

Livet til Tove Mohr og andre kvinnelige leger var fylt med kampsaker, folkemøter og organisasjonsliv, vevd inn i en omfattende legegjerning. Det gjorde dem svært synlige på den offentlige scenen, samtidig som de utrettet så mye at en lett kan glemme hvor få de egentlig var. Da Marie Spångberg sto klar som den første kvinnelige legen i 1893, fulgte bare en og annen etter henne, hvert år. [2] Også i politikken var kvinner en kuriositet, og på Stortinget satt det mellom null og tre kvinnelige representanter i periodene frem til andre verdenskrig. Overalt i lokalpolitikken og på ordførerkontorene, i departementene og embetsverket, i styrerommene, på rederienes hovedkontorer og i fabrikkenes ledelser, blant prester og biskoper, dommere og politimestere, på universitetet og i sykehusdirektørenes værelser, kort sagt alle steder der avgjørelser ble fattet og bestemmelser tatt, liknet det en sort-hvitt-film. Aktørene har dress og herreklær i gråtoner, de har hvit hud og mørke sko. Alle er menn. Slik så det ut da noen kvinnelige leger begynte yrkeslivet for hundre år siden. Likevel etablerte de avgjørende helsetilbud og fremmet uinnfridde rettigheter, ikke minst når det kom til kvinner og barn.

Det som har overrasket meg mest når jeg har dykket ned i kvinnenes historier, er den voldsomme kraften de la for dagen, hvor mye de fikk til, og hvordan de agerte med selvfølgelighet – selv om tidsånden hadde helt andre planer for kvinners energi. Men jeg har ikke bare vært opptatt av resultatene de skapte. Jeg har fulgt dem gjennom høydepunkt og nedturer, og under noen ekstreme belastninger, og har villet beskrive menneskene bak bedriftene, hva det kostet og hva det ga.

Fra før har jeg skrevet om de aller første kvinnelige legene i boken «Kvinder med Begavelse for Lægevirksomhed». De åpnet yrket for kvinner. Det kan en tenke på som avslutningen av en lang kamp, og det er det selvfølgelig noe i, på samme tid utgjør det begynnelsen på en ny og viktig fortelling. De kvinnelige legene som fulgte, sto ved dette skjøre og fantastiske startpunktet: De skulle forvalte et fag og en hardt tilkjempet frihet. Det er dem denne boken handler om.

Selv er jeg kvinne og lege. Mitt ønske har vært å løfte frem noen av dem som gikk foran i mitt yrke, fordi jeg er sikker på at de har vært viktige, ikke bare innen medisin og helse, men i hele samfunnsutviklingen. I dag vet nesten ingen hvem de var. Ettertidens nådeløse slør er trukket over livet deres, og det skjer jo med mange som har vært fremstående i sin samtid, men det skyldes også hvem som hittil har fortalt hvilken fortelling. Dagens historieoppfatning trenger ikke kopiere sort-hvitt-filmen fra fortiden, man kan lete andre steder, belyse hendelser fra nye vinkler og finne flere farger å utvide forståelsen vår med.

Da legelivet til disse kvinnene begynte, var ikke velferdsstaten etablert, men den hadde noen spirer. Innbyggernes trygghet lente seg på familien, og på et spinkelt, men tross alt vedtatt lovverk. I 1911 kom for eksempel den første syketrygdloven, som innebar gratis legehjelp og sykepenger ved sykdomsfravær til ansatte med de laveste lønningene, og dette lovverket gjennomgikk siden revisjoner og utvidelser og kom til å favne mange flere. [3] Staten betalte for offentlige leger i distriktene og byene. De utgjorde et skjelett av folkehelseutøvere, sammen med offentlig ansatte jordmødre. Barn ble som oftest født i mors seng. Sykehusinnleggelser, som på 1800-tallet hadde vært for de fattigste, ble vanligere i takt med at medisinsk vitenskap kunne tilby mer, og sykehus med varierende funksjoner og størrelser ble drevet av religiøse organisasjoner, Røde Kors, kommuner, fylker eller staten. De store sinnssykeasylene var offentlige, mens de mange tuberkulosesanatoriene og kysthospitalene kunne i tillegg være drevet av sanitetskvinnene eller andre private, og finansiert av et flettverk av offentlige midler, private legater og pasientene selv. Det er i denne åpne – og for innbyggerne usikre – tiden at legene i denne boken trer frem.

Louise Isachsen var blant de første kvinnelige legene i landet, og en overgangsskikkelse til det som skal komme. Henne har jeg også skrevet om i «Kvinder med Begavelse for Lægevirksomhed», og hun har fått litt mindre plass her. Nic Waal er den siste av dem jeg skriver om, hun brøt mest med det etablerte og innvarslet mye nytt, og har fått det lengste kapittelet. Boken inneholder åtte livshistorier fordelt på åtte kapitler, men summen er større enn enkelthistoriene sammenlagt, den belyser noe allment om utviklingen.

En personorientert historiefremstilling som denne, holder forstørrelsesglass over noen – og ikke andre, som dermed blir mindre synlige, men som også var med. Bak i boken har jeg derfor ført opp alle kvinner som ble lege i Norge frem til 1940, og hva de hovedsakelig jobbet med. Som en vil se, står arbeidet for noen helsetilbud i en særstilling, og det trenger en nærmere forklaring.

Prevensjon

Det er mulig at kvinners tilgang på prevensjonsmidler var forrige århundres mest befriende fremskritt, det kommer litt an på hvordan man ser og hvordan man regner. Ikke bare medførte prevensjonsopplysning at tallet på barn etter hvert ble omtrent det hver kvinne og familie ønsket seg, muligheten for sex uten angst for å bli gravid ble grunnleggende frigjørende, det forandret livene våre. Veien dit har likevel vært overraskende vrien.

I første del av 1900-tallet var opplysning om preventive metoder straffbart, og det kriminelle besto i at anstendigheten ble krenket. [4] Bruken av prevensjon var assosiert med prostitusjon og kjønnssykdommer, umoral, ansvarsløshet og nytelsessyke, og var etter manges oppfatning nedbrytende og normoppløsende. Dette i motsetning til bildet av lykkelige, barnerike familier slik naturen eller Gud hadde lagt opp til. Å bruke prevensjon var en kunstig inngripen, unatur altså, eller også synd fordi sæd og utgangspunktet for liv ble forspilt. Den kompromissløse og pietistiske teologiprofessoren Ole Hallesby betegnet bruken av prevensjon som en vantroens og ulydighetens synd mot Gud, og mente seksuell aktivitet ikke var noe hver enkelt kunne bestemme over, men måtte stå under samfunnets kontroll. [5]

På denne tiden lå altså  motstanden mot prevensjon på den moralske, religiøse og tradisjonsbundne siden, frykten for nedgang i befolkningstallet skulle få betydning i prevensjonsdebatten etter hvert. Også norske leger var stort sett mot prevensjonsopplysning ved århundrets begynnelse, men familienes barnetall var allerede dalende, så verken juristenes, medisinernes eller teologenes kritiske ytringer var særlig i takt med befolkningen, og heller ikke med deres egen praksis. Det var blant borgerskapet og akademikere at barnetallet først gikk ned. [6]

Ute på Thorsø herregård ved Fredrikstad satt husfruen og studerte kunnskapene om fødselskontroll. Det var Katti Anker Møller. Morens mange tærende graviditeter og de ugifte tjenestejentenes skamfulle svangerskap fikk henne til å forstå hvor urettferdig og farlig livet var for mange. Hun satte seg inn i utenlandske kampskrifter og faglitteraturen på området, før hun tok skrittet ut i den norske offentligheten og talte om barnebegrensning. Det ble skandale. Første gang det skjedde var i 1913, og mer omfattende i 1915 da hun reiste rundt med foredraget «Moderskapets frigjørelse». Ikke minst kom det hån og kraftige angrep fra borgerskapet og noen av kvinnesakens forkjempere, men arbeiderbevegelsens kvinner støttet henne. Det resulterte i at Oslo Mødrehygienekontor ble opprettet i 1924. Kontoret var først og fremst et tilbud til kvinner med dårlig råd. Her kunne de lære om et sunt svangerskap, spedbarnsstell og spedbarnsernæring. Helt sentralt i virksomheten var opplæringen i kvinnestyrt prevensjon, som på 1920-tallet besto av skylling av skjeden med eddikvann etter samleie og bruk av pessar. Moralvernerne likte det dårlig, men forskjellige protester og en rettssak fikk ikke stanset prevensjonsformidlingen. [7]

Abortlovgivningen var svært streng. Det tvang kvinner med en umulig graviditet til ufaglærte, som fremkalte aborten under uhygieniske forhold, men på tross av alvorlige komplikasjoner og et økende antall dødsfall fortsatte motstanden mot prevensjonsopplysning gjennom hele 1930-tallet. Distriktslegen på Kongsvinger gikk ut i avisen og sa at et mødrehygienekontor hos dem ville være det rene «anstaltmakeri», et unødig forslag, og stedets jordmor fant tanken motbydelig. [8] Tre prestefruer advarte innstendig mot mødrehygienekontorets virksomhet i Bergen. [9] Forfatteren Johan Bojer angrep mødrehygienekontorene i en tale som ble sendt på riksdekkende radio. [10] Kontorene var resultat av livsfjerne bykvinners holdninger, ifølge Bojer, mens folkehøyskolelærer Lars Eskeland uttalte på Fedrelandslagets sommerstevne at «Mødrehygienekontori burde kallast drepningskontor», samtidig som han tilkjennega sin beundring for Mussolini, som hedret de italienske kvinnene som fikk mange barn. [11]

Men i avisen Nordlys skrev lege Karoline Mathisen formildende at motviljen mot opplæring i barnebegrensning skyldes uvitenhet, takket være det fortielsessystem hele vår slekt er vokst opp i. [12] Flere mødrehygienekontorer startet opp. Tilbudene var organisert som aksjeselskap eller andelslag. De fikk etter hvert mer eller mindre støtte fra kommuner og fylkeskommuner. Trygdekassene ga tilskudd, forutsatt at kontoret hadde en lege, at det ble ført journal, «kartotek», og at offentlig lege kunne kontrollere virksomheten. Trygdekassenes støtte skyldtes utelukkende økonomi, fordi utgiftene til skadene etter kvakksalverabortene var blitt så store. Litt inntekter kom ut av salget av prevensjonsutstyr og spedbarnsklær, men det var ikke fritt for at økonomien kunne være syltynn. Stavangerkontoret måtte legge ned da det ikke lenger gikk rundt. [13]

Kvinnelige leger har vært mødrehygienekontorenes initiativtakere, aksjeeiere og styremedlemmer, og mange har arbeidet ved et kontor i en oftest ubetalt ekstrastilling. I så sensitive og vanskelige spørsmål som barnebegrensning var vissheten om at tilbudet hadde en kvinnelig lege vesentlig for publikum. Jordmødre og sykepleiere sto også for mange konsultasjoner og mye av undervisningen. Ved siden av har det vært en rekke ildsjeler rundt i landet som har lagt ned en stor frivillig innsats for etablering, styring og drift av mødrehygienekontorene, og mange av dem kom fra arbeiderbevegelsen.

Leger lærte ikke noe om bruk av prevensjon på medisinstudiet, de visste strengt            tatt ikke mer enn andre. På grunn av den manglende undervisningen på profesjonsstudiene, tok mødrehygienekontoret i Oslo imot jordmødre, sykepleiere, medisinstudenter og leger som hospitanter. De sendte også leger og sykepleiere ut på opplysningsoppdrag rundt om i landet. Flere av de kvinnelige medlemmene i Socialistiske Lægers Forening ble faste leger ved Oslo-kontoret, og de reiste rundt med foredrag og hjalp til ved etablering av nye mødrehygienekontorer. [14]

Bergenslegen Ragnhild Grahl-Madsen dro i gang mødrehygienekontoret i hjembyen. I Odda var medisinstudenten Julie Henriksen aktivt med i etableringen av stedets kontor, sammen med arbeiderkvinner og husmorlag. [15] I Drammen frontet lege Marta Tærum byens nye mødrehygienekontor i store annonser i lokalavisen. Mødrehygienekontoret i Tromsø ble på folkemunne kalt Karolines kontor, der Karoline Mathisen var lege fra starten av, og Nic Waal grunnla Skiensfjordens Mødrehygienekontor.

Flere kvinnelige leger var med i den tidlige fasen av disse kontorene, men også noen mannlige. I Ålesund ble stedets mødrehygienekontor drevet av Røde Kors med den aldrende stadsfysikus Alfred J. Brandtzæg som fast medspiller, noe gode borgere beklaget på sitt sterkeste «fra et kristelig og samfundsmessig synspunkt». [16] I Trondheim var Carl Viggo Lange lege ved Trøndelag Mødrehygienekontor. Han var samtidig redaktør for Populært Tidsskrift for Seksuell Oplysning, og en radikal lege, som også ble rettsforfulgt på grunn av mistanke om for liberale indikasjoner for abort. [17]

Opplysning om prevensjon foregikk naturligvis også på vanlige legekontorer. Det vet vi mindre om, men legepraksisen til Tove Mohr, Katti Anker Møllers datter, er et slikt eksempel. Mot slutten av 1939 skrev en av mødrehygienesakens mest aktive leger, Gerda Evang, at behovet for prevensjon nå fullt ut er anerkjent fra medisinsk hold. Motstanden består i bekymringen for folketallet. [18] Det var nok litt optimistisk på sakens vegne, for den religiøse, moralske og konservative misbilligelsen var fortsatt der, fra enkelte leger og fra et konservativt eller kristent publikum. Da krigen kom, hadde Norge 14 mødrehygienekontorer og noen helsestasjoner som også ga prevensjonsundervisning. Okkupasjonsmakten stengte alle, og opplysning om prevensjon ble forbudt. Tyskerne forhørte kontorenes leger og arresterte noen, og materiell og utstyr over hele landet ble beslaglagt og brent. Nazistene ville definitivt hindre barnebegrensning, deres plan var at kvinner skulle føde mange barn.

Da kontorene med prevensjonsveiledning startet opp igjen etter krigen, var det fortsatt motstand mot saken. Under stortingsdebatten om økonomisk bevilgning til helsestasjoner i 1946 stemte godt over en tredjedel mot at det skulle gis økonomisk støtte til prevensjonsveiledning der, og det var langt mer enn Kristelig Folkepartis stemmer alene. [19] Frem til 1970-tallet forble prevensjonsopplysning kontroversielt i noen politiske miljøer. Fordømmelsen av prevensjon var ikke bare religiøst fundert. At tallet på barn av gifte foreldre hadde gått ned, var for lengst akseptert. Det foruroligende var nok de ugiftes seksualitet, særlig kvinnenes, og forestillinger om hvilken frihet de nå kunne få.

Oppfølging av barn og gravide

Også andre omfattende folkehelsetiltak har i stor grad vært drevet av kvinner. Tuberkulosebekjempelsen er et eksempel på en bred satsning som lyktes, der sanitetskvinner og husmødre og mange andre har stått på. De kvinnelige legenes rolle besto i opplysningsarbeid, forebygging og behandling av sykdommen, med en særlig oppmerksomhet rettet mot tuberkuløse eller tuberkuloseutsatte barn. Et annet tiltak der kvinnelige leger har vært sentrale, er helsestasjoner for barn og kontroller av gravide. Det har fremmet sunnere barn og lavere barnedødelighet; mindre sorg og mer helse.

Etter at professoren i barnemedisin, Theodor Frølich, kom hjem fra en studiereise til Paris, tok han initiativet til en av de første helsestasjonene, etter fransk mønster. Det var i 1911, den ble drevet av Oslo menighetspleies fellesutvalg og holdt til på Tøyen. Målet var helt enkelt at færre spedbarn skulle dø. Ideen om helsestasjoner spredte seg, og de ble startet og drevet av menigheter, sanitetsforeninger, Nasjonalforeningen mot tuberkulosen, Røde Kors og enkelte andre aktører. Bylege (fattiglege) Ingeborg Seter og sanitetssøster Karen Moe var tidlig ute med å etablere en helsestasjon for mor og barn, på Grünerløkka i Kristiania, og denne ble siden overtatt av sanitetskvinnene og drevet videre under ledelse av kvinnelige leger. [20] Disse første helsestasjonene delte ofte ut sterilisert melk til spedbarn som fikk for lite, og nysilt melk til underernærte mødre, slik at de kunne fortsette å amme, og noen av stasjonene ble kalt «sildråpen», «melkekjøkken» eller «melkestasjon». Tilbudene ellers varierte nok en del, men forebygging av infeksjoner og tiltak for god ernæring sto sentralt, skulle en lykkes i å få flere barn til å leve opp. Mange leger ble etter hvert knyttet til helsestasjonene, den mest målrettede var barnelegen Kirsten Utheim Toverud.

Hun startet også et tidlig tilbud med svangerskapskontroller etter inspirasjon fra USA. Allerede i 1925 fikk hun opprettet to helsestasjoner for gravide i Oslo, også disse i samarbeid med sanitetskvinnene. Her jobbet kvinnelige leger gratis. På denne tiden fantes ikke systematiske svangerskapskontroller. Noen gikk kanskje en gang eller to til sin private lege hvis de hadde mulighet, men det var ingen etablert rutine eller noe gravide naturlig gjorde. Det første året fant noen få veien til disse svangerskapskontrollene, etter ti år søkte ti prosent av byens gravide seg hit. [21] Der ble de spurt om tidligere svangerskap, fødsler og sykdommer, og legene undersøkte fosterleie og urin og ga råd om kostholdet. Ved mistanke om syfilis tok de en blodprøve. Viste den smitte, ble den gravide henvist til byens helseråd eller til en privat spesialist, for å kurere moren og hindre at barnet ble født med syfilisskader. Tuberkulose var en annen sykdom legene spesielt lette etter. Råd ble gitt: mer lys og luft og fremfor alt økt hygiene og god ernæring – hvis det var mulig. Ellers hadde jakten på svangerskapsforgiftning høy prioritet. Inneholdt urinen proteiner, ble alt som kunne senke blodtrykket, iverksatt, inklusive årelating. Og pasienter med misformet bekken, og de var det en del av, ble henvist til spesialist eller fødeavdeling. Der ble fødselen planlagt, selv om keisersnitt fortsatt var et sjeldent inngrep.

Etter som tiden gikk, ble svangerskapskontroller vanligere og fulgte mønsteret som Utheim Toverud hadde introdusert. Gravide kunne gå til sin private allmennlege, eventuelt til gynekolog eller fødselslege i de større byene. I tiårene etter andre verdenskrig fikk flere kommuner helsestasjoner som også gjorde svangerskapskontroller. På 1980-tallet innførte myndighetene en nasjonal svangerskapsjournal, innholdet i svangerskapskontrollene ble da ensrettet, og på 1990-tallet kom tilbudet om svangerskapskontroller hos jordmor i kommunen.

Når det gjaldt helsekontroller og vaksinering av spedbarn og småbarn, ble disse utført av frivillige organisasjoner frem til kommuner og fylkeskommuner overtok oppgaven i 1974. Spedbarnsdødeligheten var da redusert fra 7 prosent av alle levende fødte i 1910 til 0,1 prosent i 1974, og en må si at frivillige og ansatte leverte på oppdraget de hadde gitt seg selv. Mange forhold har spilt inn i denne nedgangen, naturligvis, men å få bukt med spedbarnsdødeligheten var målet da de første helsestasjonene startet opp, og det målet ble nådd. [22]

Forpliktet og fri

Det er noe med legene du snart skal lese om. På den ene siden bekjente de seg til ideen om at «privilegier forplikter». Som en av ytterst få kvinner hadde de fått en universitetsutdannelse, og den skulle brukes til befolkningens beste – ikke minst måtte den komme kvinner og barn til gode. Det var gjenklangen fra den tidlige kvinnesaksbevegelsens program, og selv om det lå en stund tilbake i tid, var egne og andres forventninger store. De tenkte ikke på den nye friheten som et individuelt og privat anliggende, tvert imot skulle den brukes til å løfte hele samfunnet, slik at det ble tryggere, bedre og mer rettferdig. Uavhengighet og ansvarsfølelse var to sider av samme sak.

Samtidig fremstår de som selvstendige og originale individualister. De gjorde i stor grad som de ville, som de selv mente var riktig. Meningene og handlingene deres synes for eksempel ikke å ha vært underlagt en ektemann, en far, en professor, en helvetesteolog, et pressekorps eller en stortingspresident. Heller ikke sladderen. Spesielt er dette lett å forfølge i datidens massemedium, avisene, for her finnes så mange friske intervjuer og tydelige avisinnlegg at en slik forsiktighet virker usannsynlig. Det betyr ikke at de ikke har tenkt over konsekvensene, fryktet isolering og ensomhet eller vurdert hvilke virkemidler motstandere kunne benytte – det kunne være rykter om faglig udugelighet eller noe tvilsomt eller nedsettende om kjønnsidentiteten. Nei! Oppmerksomheten har ikke hvilt ved omgivelsenes reaksjoner eller mulige kommende responser, de har uttalt seg og handlet ut fra det som har vært viktig for dem, og virkelig også for andre. De har ytret seg, klaget til myndigheter og appellert til folkeopinionen, representert, vært oppfinnsomme, tenkt nytt, tenkt praktisk, skapt, handlet, vært utsatt for sjikane og trusler, fått fiender og venner og støtteerklæringer og åpnet muligheter for at andre også skal kunne tørre.

På samme tid som legene i denne boken virket, holdt forfatteren Virginia Woolf foredraget «Professions for Women» for en samling yrkeskvinner i England. Oppdraget var egentlig å fortelle litt om yrkeserfaringen hun selv hadde gjort seg, og den hadde vært både lett og vanskelig. Woolf led ikke under materielle stengsler, for penn og papir var billig og hun hadde en liten arv å leve av; det var ikke her utfordringene lå. Vanskeligheten besto i de usynlige forventningene til kvinner. Hun fortalte at da hun som ung forfatter skulle anmelde en berømt manns bok, listet det hun kaller Engelen i huset seg innpå henne og hvisket: «‘Hør, vennen min, du er en ung kvinne. Du skriver om en bok som er skrevet av en mann. Vær forståelsesfull, vær snill, smigre, bedra, bruk alle vårt kjønns kunster og knep. La ingen ane at du har egne meninger. Fremfor alt, vær kysk.’ Og så gjorde hun mine til å ville styre pennen min.» [23]

Det gikk opp for Woolf at skulle hun tenke og skrive fritt, i det hele tatt utvikle seg som forfatter, måtte Engelen i huset vekk. «Hadde ikke jeg drept henne, ville hun ha drept meg.» Hva sto da tilbake? Det var nok bare en ung kvinne med penn og papir. Hun hadde kvittet seg med løgnaktigheten og kunne være seg selv, og nå måtte hun finne ut hva det innebar.

For de kvinnelige legene var noen grunnleggende forutsetninger på plass. De hadde drept Engelen i huset eller vørdte den aldri (helst det), økonomien var brukbar, og fortsettelsen på Virginia Woolfs tale til engelske yrkeskvinner gjaldt også for dem:

Men denne friheten er bare en begynnelse; rommet er deres eget, men det står ennå tomt. Det skal innredes; det skal møbleres; det skal deles med andre. Hvordan skal dere innrede det, hvordan skal dere møblere det? Hvem skal dere dele det med, og på hvilke betingelser? Dette er etter min mening uhyre interessante og viktige spørsmål. For første gang i historien har dere anledning til å stille dem; for første gang har dere anledning til selv å bestemme hvordan de skal besvares. [24]

Da Woolf holdt foredraget i 1931, var en liten gruppe velutdannede norske kvinner i full sving med innredningen og besvarte spørsmålene så godt de kunne. De var kastet inn i en tid der det var blitt mulig, men helt enkelt kan en ikke si at det ble.


Louise Isachsen

Lege fra 1900

Louise drev fritt omkring. Hun sprang ned til sjøkanten og lette etter ilanddrevne gjenstander, hun oppsøkte hemmelige steder inne i skogen med den myke, velluktende mosebunnen, eller hun sto og speidet etter seilskuter oppe ved skipperhusene, som hadde god utsikt over Drøbaksundet og Hurumlandet.

Her vokste hun opp. Atmosfæren hjemme hos Louise var nøysom, litt streng, absolutt religiøs, men også stimulerende når det gjaldt kunnskap, naturglede og fantasi. Moren var mild, men sykelig og litt fjern, faren seilskuteskipper og nesten alltid langt hjemmefra. De som bestemte over og rettledet Louise under oppveksten, var i praksis mormoren og onkelen, Gust Sivertsen. Også Gust var sjømann, men mye oftere hjemme enn Louises far. Han gledet seg over søsterens barn, fem i alt, og beundret niesens oppfinnsomhet og friskhet. Louise gikk sjelden, hun løp.

Som en av få jenter fikk hun lov til å gå på middelskolen i Drøbak. Louise var vitebegjærlig og skoleflink, og etter middelskolen reiste hun til Kristiania for videre skolegang. Gymnasene var ikke åpne for kvinner, så hun gjorde som andre jenter som ble støttet i sine akademiske ambisjoner: Hun meldte seg på et privat artiumskurs. Skoleeier og rektor Ragna Nilsen sørget for at tidens unge kvinner kunne kvalifisere seg og bli student gjennom undervisning hos henne. I 1893 tok Louise Isachsen examen artium, og samme høst ble hun innskrevet som student ved Det kongelige Frederiks Universitet i Kristiania. Da var hun 17.

Takket være menn som Gust Sivertsen, kunne kvinner som Louise Isachsen sette avtrykk i historien. Han fremmet ikke bare de nye fremskrittene med løst prat, han tømte bankkontoen. Artiumsforberedelsene betalte mormoren og onkelen i fellesskap, etterpå finansierte Gust resten. Han så evnene hennes og ville gi henne denne støtten. Louise var takknemlig, men insisterte på at det måtte bli i form av et lån, og slik ble det. Før hvert semester ble pengene hun fikk av onkel Gust høytidelig ført inn i en protokoll, og senere betalt tilbake med renter og renters rente.

Lån eller ei, Louise hadde det ikke romslig da hun studerte. I mange år frøs hun på små hybler i hovedstaden. Hun levde enkelt, lengtet hjem, fikk venner og venninner, ble opptatt av faget og startet dessuten to studentforeninger. Like før jul i år 1900 gikk hun opp til sin siste eksamen. De var to jenter på hennes kull, prestedatteren Kristine Munch ble lege samtidig. De hadde blitt nære venner, og nå da studietiden var over, bestemte de seg for å etablere både legepraksis og et hjem sammen. Også pasientene delte de mellom seg. Munch fordypet seg i indremedisinske tilstander, pediatri og øre-nese-hals, mens Isachsen konsentrerte seg om gynekologi og gynekologisk kirurgi.

Da Louise Isachsen begynte sin karriere, var hun blant de første kvinnelige legene i landet, og mye av det hun foretok seg, skjedde for aller første gang. Samtidig skulle hun sende synspunkter fremover i tid, og hun skulle bli et faglig forbilde for neste generasjon kvinnelige medisinere. Legen Tove Mohr, som ofte assisterte henne under operasjoner, skrev senere om sin mentor: «Sin varige innsats i livet har hun gjort ved sitt imponerende virke som læge.» [25] Men på større avstand er det også andre forhold som trer frem. Ved to anledninger grep Louise Isachsen inn i samfunnsdebatten, og da fikk hun betydelig gehør. Hennes første markering i offentligheten var som hovedperson i en protest mot holdninger som hang igjen fra 1800-tallet. Den handlet om retten til arbeid. Den andre var som deltaker i en debatt som fortsatt pågår, og gjaldt tilgangen på abort. I begge skrev hun norgeshistorie.

Kvalifisering

Louise reiste til Edinburgh, Giessen og Berlin for å spesialisere seg. Slike utenlandsopphold var stort sett nødvendige for å bli spesialist i et medisinsk felt. I Norge var det få sykehusstillinger, men den beste norske videreutdanningen for å bli en god gynekologisk kirurg, ville hun få som reservelege på Rikshospitalet. Det var landets eneste universitetssykehus og tett knyttet til undervisning, forskning og spesialisering av leger. En reservelegestilling krevde sine kvalifikasjoner, en måtte kunne vikariere for sjefen, det betød også å være i stand til å foreta alle operasjonene i feltet.

Ingen kvinnelig lege hadde til nå hatt en overordnet stilling ved et offentlig sykehus i Norge. Louise hadde kanskje ikke store forhåpninger da hun leverte søknaden til reservelegestillingen i gynekologi i 1911. Hun fikk den heller ikke. Dette var tidsbegrensede stillinger, og hun bestemte seg for å bruke tiden godt frem til neste utlysning. [26]

Hun gikk på med krum hals. Ved siden av arbeidet i praksisen satte hun i gang et forskningsprosjekt, for det meritterte i et universitetsmiljø, og tilbrakte timer på Rikshospitalet hver dag. På Vor Frue Hospital assisterte hun alle operasjoner hun kunne, og var fast medarbeider for gynekologene Emil Rode og Christian Kielland samtidig. Fra og med 1912 foretok hun de største operasjonene selv. Hun førte operasjonslister, jaktet på sjeldne inngrep, og særlig Kielland sa fra dersom det var noe spesielt på gang. Louise var teknisk god, alltid godt forberedt, arbeidet planmessig og raskt og lot seg ikke vippe av pinnen av en plutselig blødning eller et uforutsett funn. Ryktene om hennes dyktighet begynte å spre seg, og stadig flere pasienter fant veien til Isachsens praksis, også utenbys fra. Ved siden av ledet hun kommunens poliklinikk i gynekologi. Hun var som skapt for jobben, og det skyldtes nok en gunstig miks av ambisjoner, arbeidskapasitet, faglige kvalifikasjoner, praktisk håndlag, solid dømmekraft og gode nerver. Og befolkningen, den kvinnelige delen, lengtet sårt etter en dyktig, forståelsesfull gynekolog av samme kjønn, hun var også som skapt for dem.

Kristian Brandt, overlegen på Kvinneklinikken på Rikshospitalet og en dominerende figur i det norske medisinske landskapet, hadde flere ganger uttalt at i hans «regjeringstid» skulle det ikke komme noen kvinnelig lege på hans avdeling. Det fikk en annen lege, Marie Kjølseth, smertelig erfare da hun søkte jobben med ansvar for avdelingens poliklinikk. Hun ble ikke innstilt, og Brandt sa det rett ut: Hun hadde feil kjønn. Marie kunne ikke godta det, og henvendte seg til medisinaldirektøren, som var den øverste lederen for helseforvaltningen i Norge. Det var han som foretok legeansettelser på statens vegne, og han ansatte henne, i strid med professor Brandts syn. Det var i 1912.

Da Louise Isachsen igjen søkte reservelegestillingen ved Rikshospitalets kvinneklinikk to år senere, visste hun godt at Brandt ikke ønsket noen kvinnelig reservelege. Men Rikshospitalet var eid og finansiert av den norske stat. Det var staten som ansatte, selv om sykehuset innstilte søkerne i en nummerert rekkefølge. Hun reagerte derfor med vantro da det viste seg at medisinaldirektøren hadde ansatt en annen. Hun hadde rett og slett blitt innstilt som nummer to, på tross av at hun hadde studert ved spesialavdelinger i utlandet og hadde en operasjonsliste på over hundre selvstendig utførte gynekologiske operasjoner, på tross av at hun hadde vært leder for den kommunale poliklinikken i gynekologi i Kristiania i syv år og selv om hun hadde forsket og fått publisert ett av sine to forskningsarbeider i et tysk medisinsk tidsskrift. Trygve Hesselberg, som fikk jobben, hadde ingen av delene. Derimot hadde han seks års mindre yrkeserfaring. Det måtte være jukset med premissene for avgjørelsen. Louise marsjerte opp til medisinaldirektørens kontor og forlangte innsyn i saken. Det fikk hun ikke.

Hesselberg hadde vært Brandts assistent i professorens privatpraksis, og hadde vært hospitant på Kvinneklinikken. Dette ble nå tillagt avgjørende vekt. Etter saken med Kjølseth hadde nemlig Brandt innkalt tre andre overleger og avdelingsledere på sykehuset til et møte. Han ville sørge for at de fikk kontroll over legeansettelsene i fremtiden, og det var det full enighet om i gruppen. De formulerte et ansettelsesreglement, som ble lagt ved neste års budsjett, og disse reglene skled igjennom i Stortinget og ble vedtatt som del av statsbudsjettet i 1913, uten at noen fanget det opp.

Som svar på de omfattende protestene som nå reiste seg, kunne Brandt rolig peke på de nye reglene. Der står det merkelig beleilig at assistenten bør kjenne operatørens spesielle teknikk, at en kirurg helst skal utdanne sin egen assistent, og at alminnelige ansiennitetshensyn ikke skal være avgjørende ved ansettelser. At den nyansatte legen er så ung, er dessuten et kjempefortrinn, uttalte Brandt, for da vil han kjenne sine begrensninger, kunne formes og opptre lojalt.

Klagegang eller klagesang

Etter at forbigåelsen ble kjent, kom og gikk energiske kvinner gjennom dørene på St. Olavs plass, der Louise og Kristine bodde og jobbet. Det var damer med organisasjoner i ryggen, og det var legekolleger, som kjente seg så altfor godt igjen. Alle hadde en historie å fortelle om Brandt. Rikshospitalets direktør, Christian Sinding-Larsen, lå heller ikke godt an, han hadde en liknende sak på samvittigheten. Kristine Munch hadde søkt jobb som assistentlege på Kysthospitalet i Stavern noen år tidligere. Hun hadde vært den eneste kvalifiserte søkeren, men Sinding-Larsen, som den gangen var sjef der, ansatte en mannlig student isteden. Fordi det var så bra for vaktholdet ved sykehuset.

Kvinnene kunne fortelle hverandre både det ene og det andre og la det bli med det, hadde det ikke vært for at saken var prinsipiell. De nylig vedtatte lovene om kvinners adgang til embetsstillinger fra 1912, og stemmeretten ved stortingsvalg fra 1913, var lovgivers klare signal om at kvinner og menn skulle behandles likt, det var de i kretsen rundt Louise Isachsen skjønt enige om. Og fordi forskjellene i kompetanse mellom ansatt og avvist lege nå var så åpenbar, var saken godt egnet til å løftes frem. En politisk aksjon var den eneste muligheten for å påvirke forbigåelser som denne. Noe forvaltningslovverk fantes ikke, og de bestemte seg for å agere. Først klaget Louise Isachsen forbigåelsen inn for Sosialdepartementet. Deretter, og i tur og orden, gjorde de kvinnelige kristianialegene, Norsk Kvinnesaksforening og Norske Kvinners Nasjonalråd – paraplyorganisasjonen for mange av tidens kvinneforeninger – det samme, men departementet avviste alt og pekte på medisinaldirektørens avgjørelse som endelig.

Selv om Louise rasjonelt forsto at avgjørelsen skyldtes misogyni og gammel forstokkethet, var den neppe lett å skille fra følelsen av å bli refusert og nedvurdert. Hun ble i alle fall voldsomt skuffet. Hun presset medisinaldirektør Michael Holmboe til å vise frem underlaget han hadde mottatt, og ganske riktig viste det seg at flere av hennes meritter var redusert eller utelatt. Brandt hadde manipulert begrunnelsen for innstillingen, men Louises offentlige korrigeringer i etterkant hjalp ingen ting.

Isachsen var en ledertype og en sindig kirurg, men hun var samtidig nokså sky og følelsesmessig reservert. Det var derfor med blandede følelser at hun gikk til neste skritt, som hun visste ville føre til bråk og offentlig debatt. Hun klaget forbigåelsen inn for regjeringen.

Hva mener opinionen?

Alle måtte få lov til å gjøre seg opp en mening. Det syntes Louise Isachsen og kvinnene i og utenfor kvinnebevegelsen, som blandet seg inn. Hvordan staten forvaltet kvinners rettigheter angikk alle: kvinner og menn, helsepersonell og fremtidige pasienter. Tidens massemedium var avisene, og samtidig med opptakten til første verdenskrig fulgte nå over sytti innlegg og referater i riksavisene om stillingen Isachsen ikke fikk.

Kvinnelige leger over hele landet engasjerte seg, det gjorde også Norsk Kvinnesaksforening og Landskvinnestemmerettsforeningen, som foreslo for Stortinget at staten skulle bevilge en egen stilling til Isachsen. De uttalte at behovet var det avgjørende, både for pasientene og for kvinnelige legers mulighet til å spesialisere seg i gynekologi. Også Norske Kvinners Nasjonalråd vedtok en resolusjon med fordømmelse av ansettelsen, og understreket nødvendigheten av kvinnelige gynekologer. Avisen Social-Demokraten bidro, for dette handlet også om klassekamp. Pasientene på Kvinneklinikken var for det meste fra arbeiderklassen, og de ønsket beskyttelse mot autoritære leger som Brandt. Det kunne en kvinnelig lege ivareta, hevdet de. Jordmødre skrev i avisen, for de ønsket seg mer kvinnelig innflytelse på det største utdanningsstedet for jordmødre.

Noen leger grep også ordet. Foruten Kristian Brandt, en presset medisinaldirektør og den nå ansatte Trygve Hesselberg, uttalte Christian Sinding-Larsen – lederen for Rikshospitalet – seg, lederen for Yngre legers forening og et par privatpraktiserende spesialister: alle mot Isachsens kandidatur og de ulike «dameforeningene» – som en av dem skrev – som deltok i debatten. Gynekologen Christian Kielland, derimot, gikk ut og tok Isachsens parti. Han samarbeidet tett med Isachsen på Vor Frue Hospital og kjente kvalifikasjonene hennes godt.

Det skjedde også noe annet ekstraordinært. To stortingspolitikere forsøkte å ta opp saken i Stortinget like etter at den ble kjent. Ap-representantene Haakon Finstad og Anders Buen ba nasjonalforsamlingen reagere straks. Forsøket ble stanset, det var tross alt utenfor det oppsatte programmet, men det uparlamentariske intermessoet ble hengende i luften som et uforløst utropstegn. Finstads og Buens inngripen var høyst uvanlig og antyder dimensjonene på samtidens reaksjon.

Professor Brandts egentlige syn

Det er mulig at forslaget om å opprette en egen stilling for Isachsen gnaget, for helt utenkelig var det vel ikke at Stortinget kunne ha en annen mening enn overlegene på Rikshospitalet. [27] Til å begynne med insisterte Brandt på at søkernes kjønn overhodet ikke hadde noen betydning, og han hadde slett ikke arbeid for en reservelege til, men til slutt gikk han lei og sprakk. I sin offentlige redegjørelse, gjengitt i stortingsmelding nr. 9 av 1915, skrev han rett ut hvorfor kvinner ikke er egnet til en overordnet legestilling ved Kvinneklinikken: For det første bør ikke kvinner undervise medisinstudenter, som for det meste er voksne menn. Dernest er ikke kvinner fysisk og psykisk sterke nok, og har ikke tilstrekkelig dømmekraft til å fatte en beslutning og så utføre den. Så kom det sedvanlige om mental ubalanse under menstruasjon, men det mest oppsiktsvekkende er at Brandt tilla personlig seksuell erfaring utslagsgivende vekt. Altså at hans egen og de mannlige legenes seksuelle erfaring var avgjørende for å kunne behandle kvinnelige pasienter med gynekologiske problemstillinger. Slik personlig erfaring forutsettes en ugift kvinnelig gynekolog ikke å ha, sluttet han, og ingen pasient ville konsultere en frøken i slike spørsmål.

Dette angrepet var ikke bare drøyt, det satte også Isachsen i en umulig posisjon, for med tidens moralkodeks, hva kunne hun svare? Til slutt oppsummerte han:

Kvinder kan derimot efter min mening gjøre god nytte for sig som 3dje eller 2den assistenter, naar det arbeide, som overlates til dem, avpasses efter deres evner og anlæg. [28]

På tross av alt sitt nedsettende innhold, var Louise Isachsens støttekrets egentlig godt fornøyd med denne utblåsningen. Katten var sluppet ut av sekken. Ingen kunne lenger tvile på Brandts motiver, han hadde brettet dem ut og vel så det.

Stortingsbehandlingen

Louise Isachsens klage til regjeringen resulterte riktignok i en stortingsmelding, men sosialminister Kristian Friis Petersen torde ikke stå opp for henne. Hvis regjeringen omgjorde ansettelsen, var det mulig at både Brandt og medisinaldirektøren trakk seg fra sine stillinger. Sosialministeren sa rett ut at det kunne han ikke risikere, og regjeringens stortingsmelding munnet ut i ingenting. [29] Stortingskomiteen, derimot, de som behandlet meldingen før stortingsdebatten, uttalte enstemmig og tverrpolitisk at Isachsens kjønn hadde vært medvirkende til at hun ikke fikk jobben. [30]

På Thorsø gård utenfor Fredrikstad fulgte fruen nøye med. Katti Anker Møller var en av grunnleggerne av Norske Kvinners Nasjonalråd, hun var en sosialreformator i startgropen og sto nå i løpende kontakt med Isachsen. Da saken nærmet seg parlamentarisk behandling, henvendte hun seg til sin svoger, stortingsmannen Johan Castberg. For Isachsens del var historien i realiteten over, alle skjønte det, men hvis de kunne hindre liknende forbigåelser i fremtiden, ville mye være oppnådd. Katti Anker Møller og Johan Castberg møttes på Thorsø og utarbeidet en plan.

Louise på sin side gruet seg. Hun tenkte på Brandts uttalelse om at kvinner som henne manglet seksuell erfaring, og skrev til Katti Anker Møller at «man kan være vis paa, at i en forsamling av mænd gis der altid et eller andet mandfolk som kan benytte vendingerne til videre utforming.» [31]

Da dagen for stortingsbehandlingen endelig kom, viste det seg at det var mange som hadde noe de ville si. Debatten ble så intens at presidenten til slutt måtte innføre to minutters taletid, noe ingen holdt seg til. Langt fremme i diskusjonen sto naturligvis Stortingets intensjoner om likestilling, og likeledes at uretten ikke bare gjaldt Isachsen og kvinnelige leger, men også de fattige pasientene på Kvinneklinikken som ble utsatt for professor Brandts bryske behandling og autoritære natur. [32]

De som forsvarte ansettelsen av Hesselberg, viste til overlegenes ansettelsesreglement og til medisinaldirektørens anseelse eller de forsøkte å så tvil om Isachsens kvalifikasjoner. Fremfor alt hevdet de at saken ikke var prinsipiell, men dreide seg om en personstrid. Dessuten, ansettelser er jo ofte ikke rettferdige, «tenk om mannfolk skulle gå frem på samme måte. Da ville det bli hyggelige tilstander for ansettelsesmyndighetene her i landet», uttalte venstremannen Johan Ludwig Mowinckel, og det var representativt for fleres syn. [33]

Midtveis i forhandlingene fremførte Castberg sitt og Anker Møllers forslag, som gjaldt moderat kjønnskvotering. Begrepet fantes ikke da, og det ble også en del frem og tilbake om forståelsen av forslaget. Det gikk ut på at hvis det ikke var noen kvinnelig lege på en gynekologisk avdeling, og en mannlig og kvinnelig søker sto likt, skulle den kvinnelige legen foretrekkes. Det ble stemt over forslaget, og det falt, men bare med 16 stemmer. Det hadde fått mye større støtte enn forventet.

Et norsk drama

Ansettelsen av reservelegen på Kvinneklinikken i 1914 er et lite drama fra norsk historie. Replikkene er allerede skrevet, de finnes i brev, avisinnlegg og stortingsdokumenter.

Louise Isachsen: Mitt prinsipp i denne sak er: forfølg den til siste instans, ikke for min persons skyld, men for kvinners skyld, for den kvinnelige legestands skyld, for sannhets saks skyld. [34]

Kristian Brandt: Hadde de kvinnelige læger villet vise sin underlegenhet kunne de ikke gjort det bedre enn de nu har gjort. Både frøken Isachsen og frøken Kjølseth har begge opptrådt så illojalt at jeg for fremtiden ikke skal ha noget med dem at gjøre, og om takknemlighet skal jeg ikke tale! [35]

Norske kvinnelige leger: Professor Brandts krav om personlig seksuell erfaring blir et våpen mot hans egen virksomhet. På tross av all sin erfaring, kan han altså ikke erfare som kvinne! [36]

Johan Castberg: Stortingskomiteen har enstemmig og uansett partistandpunkt uttalt at man har forbigått en kvinne, fordi hun er kvinne. Det er et slag i ansiktet på den lovgivning som Stortinget selv har gitt. [37]

Sluttreplikken går til Louise Isachsen, da hun noe trett skriver at «for meg er sagaen slutt, men for kvinner er den ikke slutt». [38]

Louise Isachsen fikk aldri noen overordnet stilling på et offentlig sykehus, men opparbeidet en stor privatpraksis. Operasjonene foretok hun på Vor Frue Hospital der hun til enhver tid hadde rundt tretti senger belagt. På Vor Frue slapp nemlig kvinnelige leger til, sykehuset var styrt av nonner.

Da Kristian Brandt sluttet som sjef for Kvinneklinikken på Rikshospitalet, var fem kvinnelige leger blitt spesialister i gynekologi, deriblant Louise Isachsen. De fem var alle fra gruppen av de første kvinnelige legene som reiste utenlands for å spesialisere seg. Ingen kvinner ble utdannet til gynekologer i Norge så lenge Brandt regjerte på Kvinneklinikken, det vil si fra 1906 til 1930. Våren 1932 mottok Katti Anker Møller et brev fra datteren, som nå var fødselslege i Oslo. Hun skrev: «Til høsten blir der en kvindelig reservelege på Kvindeklinikken (frk. Narverud). Brandt maa leve til det skjer!» [39] Det holdt nesten. Kristian Brandt døde i slutten av mai, mens Ingeborg Narverud begynte samme høst. Etter reservelegetiden arbeidet hun som spesialist i kvinnesykdommer og fødselshjelp i Oslo resten av yrkeslivet.

Abortstriden

Kunnskapene om og mulighetene for prevensjon var lite utbredt. Varianter av kondomer fantes, men var antakelig lite i bruk. De forutsatte mannens medvirkning, det samme gjaldt avbrutt samleie og seksuelt avhold. Kvinnelige metoder var utskylling med eddikvann i skjeden og bruk av pessar. Utskyllingen etter samleie var upraktisk og lite pålitelig, skulle det vise seg, og kunnskapen om og tilgangen på pessar forsvinnende liten. Mange kvinner hadde ingen kontroll over reproduksjonen og måtte forsørge en voksende barneflokk på begrensede inntekter.

Fra 1920 steg tallet på illegale aborter i byene bratt, og med dem forekomsten av alvorlige komplikasjoner og død. Selv om vandrehistoriene og de skjønnlitterære uttrykkene ofte dveler ved sviket og skammen til ugifte kvinner som «havnet i ulykka», ser det ut til at mange av dem som risikerte livet og helsen i en illegal abort, faktisk var gifte kvinner. [40] Det var mødre som ikke så for seg at de kunne klare et barn til på grunn av utslitthet eller skjær nød.

Forbudet mot provosert abort var formulert i Straffeloven fra 1902. [41] Der sto det at en kvinne som tar abort, blir straffet med inntil tre års fengsel, en eventuell medhjelper med fengselsstraff i inntil seks år. Omkommer kvinnen vil medhjelperen få fengselsstraff på mellom seks år og livstid. Provosert abort utført av lege var bare tillatt dersom den gravides liv og helse ble direkte truet, og det var formulert i et rundskriv fra Justisdepartementet i 1899. Mens samfunnet hadde endret seg, besto disse bestemmelsene fra en annen tid, og det satte norske leger i økende vanskeligheter. Hva når kvinnen ikke kunne forsørge sine nærmeste og seg selv som følge av graviditeten, når hun var helt utslitt eller ble utstøtt, når den gravide eller mannen hadde en psykisk utviklingshemming eller hvis graviditeten var resultat av incest eller voldtekt? Spørsmålene og tolkningene ble etter hvert endeløse.

Hvor mange som omkom som følge av en kvakksalverabort i mellomkrigsårene i Norge, er ikke godt å vite, men et anslag fra den svenske medisinaldirektøren lå på omtrent 25 kvinner i året i Norge og 75 i Sverige. [42] En statistikk over pasienter som ble lagt inn på Ullevål sykehus, viser litt over åtte dødsfall i året som komplikasjon etter illegal abort der, og kan rime godt med anslaget på 25 i hele landet. [43] Tallene vil være usikre, men dilemmaet norske leger sto i, tydelig. Avslo de å gjennomføre abort, var det mulig, ja, ofte sannsynlig, at den abortsøkende fant andre og farligere utveier. Foretok de abort, hang trusselen om fengselsstraff over legens hode. Så var det jo også slik at de fleste ikke omkom, men kunne få varige skader, kroniske smerter, infertilitet og andre begrensninger som følge av infeksjoner eller perforasjon under kvakksalveraborten.

Allerede i 1913 hadde Katti Anker Møller tatt til orde for at abort burde være en legal løsning ved uønsket graviditet, dersom ikke noe annet kunne redde situasjonen. Det skapte furore. Fra medisinsk hold fikk hun beskjed om å bruke energien sin på mer oppbyggelige saker, og jevnt over ble utspillet møtt med forferdelse. Men aborttallene, komplikasjonene det medførte, og de vanskelige avveiningene legene sto i, gjorde at abortsaken ble tatt opp til behandling på kirurgenes årsmøte i 1929. Legen Kristen Andersen førte an, og han ønsket loven revidert i en mye mer liberal retning.

Dette ble opptakten til en lang og vanskelig behandling av abortsaken i Norge, først i legekretser og siden rikspolitisk. Legeforeningen opprettet et arbeidsutvalg, der Katti Anker Møllers datter, Tove Mohr, kom med. [44] Utvalget delte seg i en flertallsinnstilling og en mindretallsinnstilling, der flertallet ønsket en romsligere lovgivning. På neste diskusjonsarena, Legeforeningens landsmøte i 1930 og deretter forhandlingene i Det norske medicinske Selskab i 1931, var Louise Isachsen en av hovedaktørene i diskusjonene. Det vil si, på møtet i 1931 ble innlegget hennes fremført av venninnen Kristine Munch. Louise Isachsen var syk og kunne ikke komme.

Louise Isachsens syn på abort

Nesten ingen visste at Louise hadde langt fremskreden brystkreft. Likevel gikk hun inn i abortdebatten med klarhet og handlekraft. Isachsen var på den ene siden kjent for sitt lette humør, og på den andre siden for sitt dype alvor i livssynsspørsmål. Det var maktpåliggende for henne å påvirke legene, politikerne og befolkningen, og det skyldtes hennes kristne tro og forståelsen av livet som innsatt av Gud. Hun mente menneskelivet var ukrenkelig fra befruktningen av, og at legers oppgave var å bevare liv, ikke ta.

De fleste som deltok i abortdebatten, ønsket å endre lovverket, også Louise Isachsen. Hennes lovforslag inneholdt abortindikasjon hvis kvinnens liv og helse sto i fare – slik det allerede var –, ved graviditet etter voldtekt eller hvis den gravide var under 16 år, ved incest og hvis den gravide eller barnefaren var «mindreverdig». Uttrykket «mindreverdig» forklarte hun ikke nærmere, men mente psykiatere burde angi hvilke «defekter» det kunne bli snakk om, som «reduserte befolkningens kvalitet», uttrykk som var ukontroversielle da de ble skrevet. [45]

Noe som også kom opp i diskusjonene, var om kvinner som var medtatt etter mange fødsler, skulle kunne innvilges abort. Isachsen mente da at dersom kvinnen var utslitt, anemisk, avmagret, søvnløs og hadde de barna hun ønsket seg, kunne abort foretas med samtidig tilbud om sterilisering. Ettersom prevensjonsmetodene var mangelfulle, mente hun i det hele tatt at sterilisasjon oftere burde tilbys kvinner som hadde det økonomisk trangt og som allerede hadde et respektabelt antall barn. Dette var etter daværende lovregulering imidlertid ikke mulig. Hun mente også at alle provoserte aborter skulle skje på sykehus, og at de skulle rapporteres til helsemyndighetene, slik de allerede ble. Abortnemnd, som også var kommet opp som et moment i debatten, hadde hun derimot ingen sans for. «(…) det er en ytterst usmakelig tanke at folks intimeste forhold skal legges frem for en kommisjon.» [46]

De som hadde et liberalt abortsyn, slik som Tove Mohr og Kristen Andersen, mente at økonomiske og sosiale faktorer også burde telle med for å få innvilget abort. Det argumenterte Isachsen imot. Hvilken lege eller nemnd kan påta seg å si de avgjørende ord når det gjelder vurderingen av folks økonomi, spurte hun, og hvor skal grensen gå? Hun avviste også at graviditet utenfor ekteskapet var grunn for abort. Hun mente det ville sette ugifte kvinner under økende press fra pågående menn, kvinnene kunne da alltids overtales med at «følgene» var det mulig å rydde opp i.

Louise Isachsen forsto at hennes restriktive abortsyn ville medføre vanskeligheter, men mente en ikke skulle la seg rive med av øyeblikkets nød. Innføring av barnetrygd og andre sosiale ordninger kunne hjelpe på situasjonen for den abortsøkende og var noe en måtte jobbe for å etablere. Dessuten, argumenterte hun, situasjonen kunne snu. Et uønsket barn kunne senere bli elsket mer enn noen.

Mens abortdebatten pågikk, var Louise Isachsen på vei mot sitt livs avslutning. Hun lå på Vor Frue Hospital, sykehuset der hun selv hadde vært lege i 25 år. Noe av det siste hun gjorde var å tilkalle den yngre legekollegaen, Tove Mohr. Ikke for å diskutere abortsaken, men for å ta farvel. Hun var så svak at hun knapt kunne snakke, men «så intens i sjelelivet», fortalte Mohr, som fikk anledning til å takke sin læremester for de lykkelige arbeidsårene de hadde hatt sammen. [47] Isachsen takket også, og sa de hadde vært fulle av glede, også for henne. «Gud velsigne deg», sa hun til Tove Mohr, og la til, nesten muntert, «vi møtes nok i himmelen. Hils frøken Jamvold, Deres mor og Ella Anker!» [48]

Tove Mohr var rystet i dagevis. «Kreft er en forferdelig sykdom», skrev hun til moren, Katti Anker Møller, «det kan vel vare en ukes tid.» Den 11. mars 1932 døde Louise Isachsen. Sorgen var stor og markeringene mange. Aviser og tidsskrifter trykte nekrologer, Frelsesarmeen opprettet en merkedag for henne, 11. desember, datoen hun var født på. Venner og pasienter fikk laget en byste på graven hennes, og Margrethe Parm, leder av K.F.U.K. Norge, ga ut et rikholdig minneskrift om henne. [49]

Lovforslaget lever videre

Debatten om vilkårene for provosert abort fortsatte. Isachsens lovforslag ble levert til Stortinget i 1934 av kollegaen og samboeren Kristine Munch, i en juridisk bearbeidet versjon, der Munch hadde senket aldersgrensen for abortindikasjon fra under 16 til under 15 år. Isachsens standpunkt og forslag dannet grunnlaget for Det frivillige kirkelige landsmøtets syn i 1934, og innholdet ble stående som de kristne organisasjonenes abortsyn frem til den første abortloven kom i 1960. [50]

I motsetning til Sverige og Danmark, som reviderte abortlovgivningen på 1930-tallet, fortsatte de uklare forholdene i Norge. Justisdepartementet oppnevnte en komité for revisjon av lovverket knyttet til svangerskapsavbrudd, og her kom Tove Mohr og trondheimslegen Ingeborg Aas med. Lovkomiteen ble kritisert for å være for liberal, slik at den ble supplert for å ivareta mer balanse. [51] I 1935 leverte komiteen sin innstilling, og den var på ingen måte enstemmig. Diskusjonene hadde gått høyt, og innstillingen ble oppfattet som for konservativ av noen, og av andre for radikal.

Samme år dannet Arbeiderpartiet en mindretallsregjering med støtte fra Bondepartiet, og Bondepartiet var mot liberalisering av abortlovgivningen. Strategiske hensyn fra daværende regjering, i tillegg til den sterke motstanden fra kristne organisasjoner, var antakelig årsakene til at en endring av abortbestemmelsene i straffelovens § 245, og en egen abortlov, likevel ikke kom opp til parlamentarisk diskusjon. Saken endte isteden i lange departementale utredningssløyfer, som stoppet opp da krigen brøt ut.

Brytninger

Louise Isachsen var ikke alene om å forene radikal og aksjonistisk kvinnesak med et kristenkonservativt abortsyn. De samtidige legene Kristine Munch og Regine Stang gjorde det samme. De gikk ut i avisene og stilte seg bak Louises lovforslag fullt og helt. Tidens kvinnesakskvinner plasserte seg hovedsakelig i det borgerlige landskapet, og kunne lene seg tungt på religiøse eller konservative oppfatninger i mange saker. I det hele tatt inneholdt samtiden flere akser og individuelle kombinasjoner når det gjaldt synet på kvinnerettigheter, kvinnenes plass eller eget levesett enn det en kanskje skulle tro. Rektor Ragna Nilsen og forfatterne Hulda Garborg og Sigrid Undset er eksempler på kvinner som kunne ytre overraskende kjønnskonservative meninger midt oppe i sine egne frie, produktive og utadrettede liv. Det finnes liksom ingen mal. Det var også andre, tilsynelatende motstridende, holdninger en kan stusse over, noe livshistorien til Ingeborg Aas skal vise oss. Hun kunne bruke uttrykk som «arvemessig rask», samtidig som hun var «våken som en mor mot urett og overgrep». [52] Hvordan var det mulig å kombinere?

